arnastofnun/IGC-2024 huggingface dataset:
Þingræður haldnar á Alþingi Íslendinga



Virðulegi forseti. Félmn. hefur haft til umfjöllunar það frv. sem mælt var fyrir á dögunum, frv. til l. um breytingu á lögum um tekjustofna sveitarfélaga. Ég ætla mér ekki að hafa langt mál um þetta frv., ekki síst vegna þess að þm. fengu óvenjulangan tíma til þess að búa sig undir 1. umr., eins og ég veit að hv. þdm. muna vel. En eins og menn rekur jafnframt minni til þá fjallar þetta frv. raunar eingöngu um breytingu á gömlum krónum í nýjar. Að vísu er hér um að ræða u. þ. b. 54% hækkun á þeim frádráttarliðum sem getið er um í frv. frá álagningu þessa árs. Þó skal þess getið, eins og raunar kemur fram í aths. með frv., að þær tölur sem gert er ráð fyrir að gildi skv. frv. eru eilítið hækkaðar frá því sem nákvæm prósentuhækkun gaf til kynna, nákvæm 54% hækkun. Það er raunar gert aðeins til þess að tölur séu meðfærilegri. Ég vil í þessu sambandi geta þess svona til fróðleiks að þessir frádráttarliðir samanlagðir eru að hámarki 340 millj. kr. skv. lauslegri áætlun. Félmn. fjallaði um frv. og fékk á sinn fund ríkisskattstjóra, Sigurbjörn Þorbjörnsson og jafnframt fulltrúa Sambands ísl. sveitarfélaga, Magnús E. Guðjónsson. Veittu þeir n. fúslega upplýsingar. Það rita allir nm. undir nál. Nefndin leggur sem sagt einróma til að frv. verði samþykkt óbreytt.



Virðulegi forseti. Ég vil aðeins benda á það að hér er um að ræða fylgifrv. með tekju- og eignarskattsfrv. sem nú hefur borist á borð þm. nái. við frá fjh.- og viðskn. Nd. Hins vegar er það held ég nokkuð ljóst að það stóra frv. sem þetta er fylgifrv. að verður ekki afgreitt hér fyrir jólahlé. Kom það fram á fundi með forsetum og formönnum þingflokka í gær að með því væri ekki reiknað, enda er það ekki í flokki þeirra forgangsmála sem ríkisstj. hefur sett á oddinn að afgreidd yrðu. Það er því ekki einu sinni lögð á það nein megináhersla frá hálfu ríkisstj. Ég tel hins vegar alveg skaðlaust að afgreiða þetta mál út úr þessari hv. deild til að sýna að við getum komið þessu máli frá okkur út af fyrir sig, það er enginn ágreiningur um það. En rétt er að benda á það, að vitanlega hlýtur lokaafgreiðsla þess út úr þinginu að bíða þess að frv. um tekju- og eignarskatt nái fram að ganga.



Virðulegi forseti. Ég sem nefndarformaður hef að sjálfsögðu ekkert við það að athuga þótt þetta mál fylgi því frv. sem síðasti ræðumaður gat um, þ.e. skattstigafrv. Við munum það að fram kom við 1. umr. að það væri talið eðlilegt að þessi frv. fylgdust að. Og með tilliti til þeirra upplýsinga sem hér hafa verið gefnar um það hvar skattstigafrv. er á vegi statt tel ég eðlilegt að ekki sé verið að þoka þessu máli fram fyrir. Hins vegar held ég fyrir mitt leyti að meðferð þessa máls hangi í sjálfu sér ekki saman við hitt þegar betur er að gáð. Hér er um frádráttarliði að ræða og ég hygg að það verði ekki breyting á frádráttarliðum í margumræddu skattstigafrv.
Þingræður haldnar á Alþingi Íslendinga



Herra forseti. Ég mæli hér fyrir nál. á þskj. 273 um frv. til l. um heimild til að fresta greiðslum vegna verðtryggðra íbúðalána. Fjh.- og viðskn. Nd. hefur tekið þetta frv. til meðferðar og mælir með því að það verði samþykkt eins og það liggur fyrir eftir afgreiðslu Ed. Undir þetta rita allir nm.



Herra forseti. Fjh.- og viðskn. Nd. hefur tekið til meðferðar frv. til l. um breyt. á lögum nr. 107 frá 30. des. 1978, um sérstakt tímabundið vörugjald, með síðari breytingum. Nefndin hefur fjallað um frv. og aflað ýmissa upplýsinga um gjald þetta. Nefndin mælir með samþykkt frv., en einstakir nm. áskilja sér rétt til að flytja eða fylgja brtt. við málið. Ég verð að vekja athygli á því, að því miður er þetta nál. ekki nógu vel úr garði gert. Það eru undirskriftir hér sem ekki eiga að vera. Ég sé hér nafn hv. þm. Eyjólfs K. Jónssonar. Það er fyrir mistök á þessu þskj. Hann fjallaði hins vegar um þetta mál í Ed. og undirritaði þar nál. Það vantar á handritið nafn Guðmundar Einarssonar og nafn Guðmundar H. Garðarssonar, Ég vek athygli deildarinnar á þessu.



Herra forseti. Á þskj. 274 liggur fyrir nál. um 147. mál, þ.e. frv. til l. um sérstakan skatt á verslunar- og skrifstofuhúsnæði. Fjh.og viðskn. Nd. mælir með samþykkt frv., en einstakir nm. áskilja sér rétt til að flytja eða fylgja brtt.



Herra forseti. Hér er til umr. sérstakur skattur á verslunar- og skrifstofuhúsnæði, sem hefur nú verið hér árviss í nokkur undanfarin ár. Í því frv. til breytinga á lögum sem hér liggur fyrir er gert ráð fyrir verulegri lækkun á þessum skatti. Nú hefur það gerst að verulegar álögur hafa verið lagðar á launafólkið í landinu, miklir fjármunir fluttir til atvinnurekstrarins í landinu og það liggur fyrir að afkoma verslunar virðist vera nokkuð góð um þessar mundir, þannig að það verður varla talin ástæða til þess núna og við þessar aðstæður að lækka þennan skatt. Ef vísað er til þess hversu mjög er lagt á launþegana í landinu, ef vísað er til þess að verslunin stendur tiltölulega vel virðist ekki vera aðstaða né heldur rétt eða sanngjarnt að lækka þennan skatt. Hv. þm. minnast þess væntanlega líka að mörg undanfarin ár hefur það gerst um þetta leyti að Verslunarráðið ritar mönnum bréf þar sem farið er fram á að þessi skattur verði lagður niður eða minnkaður. Nú er það til marks um góðan hag verslunarinnar að ekkert bréf hefur borist um þessi jól, þannig að Verslunarráðið virðist una skattinum nokkuð vel um þessar mundir og því ekki ástæða til að ætla annað en það muni taka því vel og fagnandi að þessi skattur haldi áfram í sama fari og verið hefur. Í samræmi við þetta höfum við þm., auk mín Svavar Gestsson, Guðmundur Einarsson og Guðrún Agnarsdóttir, flutt till. um að skattprósentan verði óbreytt, þ.e. 1.4% af skattstofninum.
Þingræður haldnar á Alþingi Íslendinga



Herra forseti. Ég mæli hér fyrir nál. frá fjh.- og viðskn. um frv. til l. um breytingu á lögum nr. 75 frá 1981. Fjh.- og viðskn. hefur athugað þetta frv. og er sammála um að leggja til að það verði samþ. eins og það liggur fyrir á þskj. 294. Undir þetta rita allir nm. og þrír þeirra með fyrirvara, þ.e. Svavar Gestsson, Guðmundur Einarsson og Kjartan Jóhannsson. Fyrirvaralaust rita undir þetta Páll Pétursson, Friðrik Sophusson, Þorsteinn Pálsson og Guðmundur H. Garðarsson. Rétt er að fram komi þingheimi til glöggvunar að orðalagsbreytingu þarf við 1. gr. frv. 1. gr. þessa frv. á að hefjast svona: „30. gr. laganna orðist svo“ og síðan taldir upp málsliðirnir, þ.e. 1. liður 2500 í stað 5000, það á við arðgreiðslur, 2. liður á við sjómannafrádrátt, 3. liður við námsmannafrádrátt, 4. liður við heimilisstörf, 5. liður við lífsábyrgð, 6. liður við vexti, 7. liður við gjafir og 8. liður er lágmarksfrádráttur einhleyps manns.



Herra forseti. Fyrst örlítil leiðrétting við leiðréttingu, því að hv. formaður nefndarinnar orðaði það svo að 30. gr. laganna skyldi orðast svo. Það getur ekki átt að vera, heldur að eftirtaldar breytingar verði á 30. gr. laganna. Annars var erindi mitt hingað að gera grein fyrir fyrirvara. Nm. voru sammála um þetta, en nokkrir þeirra undirrita nál. með fyrirvara. Sá fyrirvari varðar almenna skattlagningu í landinu, þá skattlagningu sem í tekjuskattsfrv. í heild er falin en ekki beinlínis þá liði sem hér um ræðir sérstaklega.



Herra forseti. Ég mæli hér fyrir nál. við 161. mál þingsins á þskj. 243, frv. til l. um breytingu á lögum nr. 91 31. des. 1982, um málefni aldraðra. Nefndin hefur fjallað um frv. og orðið sammála um að mæla með samþykkt þess með breytingu sem skráð er hér á þskj. 296. Hefur áður verið gerð grein fyrir þeirri breytingu. Nm. voru allir viðstaddir og standa einhuga að þessari brtt. í trausti þess að hv. heilbr.- og trn. Ed. láti þessa breytingu ekki tefja framgang frv. og reyni að afgreiða það fyrir þinglok.
Þingræður haldnar á Alþingi Íslendinga



Þar sem þetta er síðasti fundur deildarinnar fyrir jólahlé vil ég þakka hv. þdm. samstarf og samveru það sem af er þessu þingi. Ég þakka skrifstofustjóra og starfsliði þingsins öllu gott samstarf. Skrifurum deildarinnar þakka ég veitta aðstoð og varaforsetum þakka ég sérstaklega fyrir þá aðstoð sem þeir hafa veitt mér. Ég óska hv. þdm. og fjölskyldum þeirra gleðilegra jóla og farsæls nýárs. Margir eiga um langan veg að sækja til heimila sinna og þeim óska ég sérstaklega góðrar heimferðar og góðrar heimkomu, og ég vænti þess að við hittumst öll heil að loknu jólaleyfi.



Herra forseti. Ég vil fyrir hönd þdm. þakka hæstv. forseta hlýleg orð og góðar kveðjur okkur til handa. Ég þakka honum fyrir góða og glaðværa og réttláta fundarstjórn á þessu þingi. Ég óska honum og fjölskyldu hans gleðilegra jóla og vænti þess að við hittum hann heilan og hressan að jólahaldi loknu. Ég vil enn fremur þakka skrifstofustjóra og starfsliði öllu samstarfið og árna þeim öllum gleðilegra jóla. Ég vil biðja þdm. að rísa úr sætum og taka undir orð mín.- 
            



Ég þakka hv. 4. landsk. þm. góð orð og árnaðaróskir hans til mín. Ég þakka hv. þdm. fyrir undirtektir þeirra og jafnframt ítreka ég árnaðaróskir mínar til þdm. og segi þessum fundi slitið.
Þingræður haldnar á Alþingi Íslendinga



Virðulegi forseti. Ég mæli hér fyrir frv. til l. um breytingu á lögum nr. 75 14. sept. 1981, um tekju- og eignarskatt, sbr. lög nr. 21 frá 23. mars 1983, um breyting á þeim lögum. Frv. þetta er lagt fram í hv. Nd. og hefur hlotið afgreiðslu þar. Nauðsynlegt er að frv. þetta hljóti hér skjóta afgreiðslu af ástæðum sem öllum hv. þm. þessarar hv. deildar er vel kunnugt um, enda samkomulag um afgreiðslu á því fyrir jólafrí þm. Ég vil nota þetta tækifæri til að þakka hv. stjórnarandstæðingum fyrir góða samvinnu í þessu máli og legg til að málinu verði vísað til 2. umr. að lokinni þessari umr. og hv. fjh.- og viðskn.



Virðulegi forseti. Þetta mál, frv. til l. um breytingu á lögum nr. 91 31. des. 1982, um málefni aldraðra, var hér til umr. í Ed. fyrir skömmu. Nú hefur svo farið að í Nd. var gerð smávægileg breyting á frv. Þó vil ég taka það skýrt fram að sú breyting er aðeins orðalagsbreyting af því tagi að gera frv. skýrara, þótt skiljanlegt væri flestum eins og það var fyrir. Sú breyting sem gerð var í Nd. varðar 2. gr. frv. en í aths. við frv. kemur augljóslega fram hvað við er átt því að þar stendur: „Samkvæmt því skal af mörkuðum tekjustofni sjóðsins greiða til hjúkrunar- og sjúkradeilda aldraðra jafnháa fjárhæð og sjóðurinn fær á fjárlögum frá ríkissjóði til að sinna þessu verkefni.“ En það orðalag sem samstaða varð um í Nd. er á þessa leið: „Við 2. gr. Greinin orðist svo: 12. gr. 3. tölul. hljóði svo: Að styrkja byggingu sveitarfélaga á hjúkrunardeildum og sjúkradeildum fyrir aldraða með jafnháu framtagi af mörkuðum tekjustofnum sjóðsins og nemur þeirri fjárhæð sem sjóðurinn fær á fjárlögum frá ríkissjóði til þessara verkefna. Styrkur þessi skal teljast hluti af 85% framlagi ríkissjóðs skv. 34. gr. laga um heilbrigðisþjónustu, nr. 59/1983.“ Ég held að það hljóti að vera augljóst að þetta orðalag er á þann veg að ekki á að misskiljast hvað við er átt. Virðulegi forseti. Ég sé ekki ástæðu til að fjölyrða um þetta. Ég geri ekki ráð fyrir öðru en að hv. heilbr.- og trn.-menn séu fúsir að samþykkja þessa breytingu. Ég endurtek, hún er aðeins af því tagi að gera orðalag skýrara.
Þingræður haldnar á Alþingi Íslendinga

Frsm. (Eyjólfur Konráð Jónsson) Hæstv. forseti. Hv. fjh.- og viðskn. Ed. hefur skoðað þetta mál. Nefndin mælir með því að frv. verði samþykkt eins og það kom frá hv. Nd. Stjórnarandstöðuþm. skrifa undir nál. með fyrirvara.
Þingræður haldnar á Alþingi Íslendinga



Þar sem þetta er síðasti fundur hv. Ed. fyrir jólahlé vil ég þakka hv. þdm. fyrir mjög svo ánægjulega samvinnu það sem af er þessu þingi. Sérstaklega er ástæða fyrir mig að þakka hv. þdm. fyrir umburðarlyndi í minn garð. Góð samvinna hefur gert það að verkum að störf í deildinni hafa gengið með eindæmum vel. Ég vil sömuleiðis flytja skrifstofustjóra Alþingis og öllu starfsliði bestu þakkir fyrir þeirra störf og ánægjulega samvinnu. Ég óska þeim og hv. þdm. og fjölskyldum þeirra gleðilegrar jólahátíðar og farsæls komandi árs. Þeim sem um langan veg eiga heim að sækja óska ég góðrar heimferðar og heimkomu og bið þess að við megum öll hittast heil til starfa á hinu háa Alþingi á næsta ári.



Virðulegi forseti. Fyrir hönd okkar dm. vil ég þakka forseta góðar óskir í okkar garð. Sömuleiðis vil ég fyrir hönd okkar allra þakka forseta fyrir röggsama og réttláta fundarstjórn það sem af er þessu þingi og óska honum og fjölskyldu hans gleðilegra jóla og farsæls komandi árs. Ég vil enn fremur nota þetta tækifæri til að óska starfsfólki þingsins öllu og fjölskyldum þess gleðilegra jóla og farsældar á nýju ári. Vil ég biðja ykkur, hv. þdm., að staðfesta þessar óskir með því að rísa úr sætum. - Þm. risu úr sætum.



Ég þakka hv. 5. landsk. þm. fyrir hlý orð og góðar óskir í minn garð og fjölskyldu minnar og hv. þdm. fyrir undirtektir þeirra. Ég vil ítreka mínar innilegustu jóla- og nýársóskir til hv. þdm. og alls starfsliðs Alþingis. Fundi er slitið.
Þingræður haldnar á Alþingi Íslendinga



Virðulegi forseti. Það að hér skuli hafa verið haldinn mjög stuttur fundur s.l. mánudag og að nú skuli vera þrjú mál á dagskrá, sem öll eru tekin út af dagskrá, sýnir hve allt skipulag starfsins hér í þinginu er gjörsamlega í molum. Þetta eru vinnubrögð sem eru engan veginn hinu háa Alþingi til sóma. Ég man ekki betur en að höfundalög hefðu líka verið hér á dagskrá s.l. mánudag og ekki tekin þá til umr. Þau eru hér enn á dagskrá og enn eru þau tekin út af dagskrá. Það hljóta að liggja einhver mjög gild og veigamikil rök fyrir því að svona skuli vera staðið að málum hér. Það er ekki Alþingi til sóma að svona vinnubrögð skuli vera hér viðhöfð. Ég held að það þurfi verulegrar endurskipulagningar við í öllum störfum Alþingis, því að svo koma dagar sem menn sjá ekki út úr fyrir önnum, en aðra daga er staðið að með þeim hætti sem hér hefur nú verið gert og er sannarlega ekki til fyrirmyndar.



Ég vil taka undir orð hv. 5. landsk. þm. um að það er mjög miður að svo skuli haga til með vinnubrögð í dag að ekki er hægt að taka fyrir neitt þeirra mála sem hér eru á dagskrá. En það má hv. 5. landsk. þm. vita að það er af ástæðum sem ekki varð við ráðið. Ég las hér upp fjarvistir þm. áðan. Þar kemur fram að hv. 11. þm. Reykv., sem á 3. málið á dagskrá, er með fjarvistarleyfi og af óviðráðanlegum ástæðum gat hæstv. menntmrh. ekki mælt fyrir frv. um höfundalög í dag. Þá er eftir 1. mál á dagskrá, stjórnarskipunarlög. Þar á eftir að taka ákvörðun hjá þingflokkum um að kjósa í nefnd þá sem á að fjalla um það frv. og það var ekki tilbúið fyrir þennan fund. Mér þykir þetta mjög miður. Ég gerði þær ráðstafanir sem ég gat til þess að hægt væri að taka málin fyrir hér í dag, en það fór sem fór.



Ég vil taka það sérstaklega fram, virðulegur forseti, að ég er ekki að álasa sérstaklega virðulegum forseta þessarar þingdeildar, heldur er hér við að sakast alla yfirstjórn þingsins, atta forseta í rauninni og kannske einnig líka formenn þingflokka þar sem ég á nokkurn hlut að máli. Á fundi formanna þingflokka í gær var m.a. fyrir forgöngu formanns þingflokks Alþb. rætt um þessi mál og þessi uppákoma hér í hv. Ed. í dag sýnir auðvitað að það er mjög brýnt að taka alla vinnuskipulagningu Alþingis til endurskoðunar. Svona hlutir eins og hér hafa gerst í dag mega ekki endurtaka sig.
Þingræður haldnar á Alþingi Íslendinga



Mér hefur borist svohljóðandi bréf: „Alþingi, 6. febr. 1984. Karvel Pálmason, 5. þm. Vestf., hefur í dag ritað mér á þessa leið: „Þar sem ég mun ekki sakir veikinda geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður Alþfl. í Vestfjarðakjördæmi, Sighvatur Björgvinsson fyrrv. alþm., taki sæti á Alþingi í forföllum mínum.“ Þetta er yður, herra forseti, hér með tilkynnt með ósk um að fram fari í Sþ. rannsókn á kjörbréfi varamanns. Jóhanna Sigurðardóttir forseti Nd.“ Með því að Sighvatur Björgvinsson hefur ekki setið áður á þingi á þessu kjörtímabili þarf að rannsaka kjörbréf hans. Vil ég biðja hv. kjörbréfanefnd að annast það verk. Á meðan er fundi frestað í fimm mínútur. - Fundarhlé.



Herra forseti. Kjörbréfanefnd hefur komið saman til fundar og athugað kjörbréf Sighvats Björgvinssonar, 1. varaþm. Alþfl. í Vestfjarðakjördæmi. Kjörbréfanefnd leggur einróma til að kjörbréfið verði tekið gilt og samþykkt.
Þingræður haldnar á Alþingi Íslendinga



Svohljóðandi bréf hafa borist: „Reykjavík, 7. febr. 1984. Gunnar G. Schram, 2. þm. Reykn., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður Sjálfstfl. í Reykjaneskjördæmi, Kristjana Milla Thorsteinsson viðskiptafræðingur, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að fram fari í Sþ. rannsókn á kjörbréfi varamanns. Ingvar Gíslason, forseti Nd.“ Bréfi þessu fylgir kjörbréf Kristjönu Millu Thorsteinsson. Þá hefur borist svohljóðandi bréf: „Reykjavík, 10. febr. 1984. Matthías Bjarnason, 1. þm. Vestf., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður Sjálfstfl. í Vestfjarðakjördæmi, Einar Kr. Guðfinnsson, Bolungarvík, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að fram fari í Sþ. rannsókn á kjörbréfi varamanns. Ingvar Gíslason, forseti Nd.“ Þessu bréfi fylgir kjörbréf Einars Kr. Guðfinnssonar. Ég leyfi mér að biðja kjörbréfanefnd að taka kjörbréf þessi til rannsóknar. Fundinum er frestað í fimm mínútur. - Fundarhlé.



Herra forseti. Kjörbréfanefnd hefur yfirfarið kjörbréf Kristjönu Millu Thorsteinsson, 1. varaþm. Sjálfstfl. í Reykjaneskjördæmi, og leggur til að kjörbréfið verði samþykkt. Þá hefur nefndin einnig tekið til meðferðar kjörbréf Einars Kr. Guðfinnssonar, 1. varaþm. Sjálfstfl. í Vestfjarðakjördæmi. Nefndin leggur einnig samhljóða til að kjörbréf hans verði samþykkt.



Kristjana Milla Thorsteinsson hefur unnið eið að stjórnarskránni. Einar Kr. Guðfinnsson hefur setið áður á Alþingi. Ég býð þau Kristjönu Millu Thorsteinsson og Einar Kr. Guðfinnsson velkomin til starfa á Alþingi.
Þingræður haldnar á Alþingi Íslendinga



Virðulegi forseti. Hv. fjh.- og viðskn. hefur orðið sammála um að flytja hér eina brtt., þ.e. að hækka töluna þar sem fjallað er um Kristnisjóð, sem kom hér til umr. áðan, úr 1 600 000 í 2 500 000. Leggjum við þessa brtt. fram skriflega.
Þingræður haldnar á Alþingi Íslendinga



Borist hefur svohljóðandi bréf: „Reykjavík, 20. febr. 1984. Guðmundur Einarsson, formaður þingflokks Bandalags jafnaðarmanna, hefur í dag ritað mér á þessa leið: „Skv. beiðni Kristínar S. Kvaran, 1. landsk. þm., sem vegna veikinda getur ekki sinnt þingstörfum á næstunni, leyfi ég mér með skírskotun til 138. gr. laga um kosningar til Alþingis að óska þess, að 1. varamaður landskjörinna þm. BJ, Kristófer Már Kristinsson, Reykholti, taki sæti á Alþingi í fjarveru hennar.“ Þetta er yður, herra forseti, hér með tilkynnt. Ingvar Gíslason, forseti Nd.“ Kristófer Már Kristinsson hefur áður átt sæti á þessu þingi. Býð ég hann velkominn til starfa á ný. Þá hefur borist svohljóðandi bréf: „Reykjavík, 20. febr. 1984. Helgi Seljan, 2. þm. Austurl., hefur í dag ritað mér á þessa leið: „Þar sem ég mun ekki sakir veikinda geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður Alþb. í Austurlandskjördæmi, Sveinn Jónsson, Egilsstöðum, taki sæti á Alþingi í forföllum mínum.“ Þetta er yður, herra forseti, hér með tilkynnt með ósk um að fram fari í Sþ. rannsókn á kjörbréfi varamanns. Salome Þorkelsdóttir, forseti Ed.“ Bréfi þessu fylgir kjörbréf Sveins Jónssonar. Vil ég leyfa mér að biðja hv. kjörbréfanefnd að taka kjörbréfið til rannsóknar. Á meðan verður fundi frestað í 5 mínútur. - Fundarhlé.



Herra forseti. Kjörbréfanefnd hefur komið saman til fundar og athugað kjörbréf Sveins Jónssonar, sem er 1. varaþm. Alþb. í Austurlandskjördæmi, en eftir því er óskað að hann taki sæti á Alþingi nú í veikindaforföllum hv. þm. Helga Seljans. Kjörbréfanefnd hefur ekki fundið neitt athugavert við kjörbréfið eða kosningu þm. og leggur til að kjörbréfið verði samþykkt.



Sveinn Jónsson hefur áður átt setu á Alþingi. Býð ég hann nú velkominn til starfa á ný.
Þingræður haldnar á Alþingi Íslendinga



Borist hefur svohljóðandi bréf: „Reykjavík, 24. febr. 1984. Páll Pétursson, 2. þm. Norðurl. v., hefur í dag ritað mér á þessa leið: „Þar sem ég er á förum til útlanda í opinberum erindum og mun ekki geta sinnt þingstörfum á næstunni leyfi ég mér með skírskotun til 138. gr. laga um kosningar til Alþingis að óska þess að 1. varamaður Framsfl. í Norðurl. v., Sverrir Sveinsson veitustjóri, Siglufirði, taki sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Ingvar Gíslason, forseti Nd.“ Bréfi þessu fylgir kjörbréf Sverris Sveinssonar. Þá hefur borist svohljóðandi bréf: „Reykjavík, 27. febr. 1984. Friðjón Þórðarson, 1. þm. Vesturl., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sinnt þingstörfum um sinn leyfi ég mér með skírskotun til 138. gr. laga um kosningar til Alþingis að óska þess að 1. varamaður Sjálfstfl. í Vesturlandskjördæmi, Sturla Böðvarsson sveitarstjóri, Stykkishólmi, taki sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Ingvar Gíslason, forseti Nd.“ Bréfi þessu fylgir kjörbréf Sturlu Böðvarssonar. Ég vil leyfa mér að óska þess að kjörbréfanefnd taki þessi kjörbréf til rannsóknar. Á meðan verður fundinum frestað. Fundinum er frestað í fimm mínútur. Fundarhlé.



Herra forseti. Kjörbréfanefnd hefur kannað kjörbréf fyrir Sturlu Böðvarsson, sveitarstjóra í Stykkishólmi, en hann er 1. varaþm. Sjálfstfl. í Vesturl., en eftir því er óskað að hann taki nú um sinn sæti hv. þm. Friðjóns Þórðarsonar á Alþingi. Kjörbréfanefnd hefur ekkert fundið athugavert við þetta kjörbréf og leggur til að það verði samþykkt. Þá hefur og kjörbréfanefnd athugað kjörbréf fyrir Sverri Sveinsson, Siglufirði, sem er 1. varaþm. Framsfl. í Norðurl. v., en eftir því er óskað að hann taki sæti hv. þm. Páls Péturssonar sem er fjarverandi um sinn. Kjörbréfanefnd hefur ekkert fundið athugavert við kjörbréf Sverris Sveinssonar og leggur til að það verði samþykkt.



Með því að þeir hafa hvorugur áður setið á Alþingi, Sturla Böðvarsson og Sverrir Sveinsson, munu þeir nú vinna eið að stjórnarskránni. Sturla Böðvarsson og Sverrir Sveinsson undirrituðu eiðstaf um að halda stjórnarskrá landsins.



Nú hafa þeir Sturla Böðvarsson og Sverrir Sveinsson báðir unnið eið að stjórnarskránni, og býð ég þá velkomna til starfa á Alþingi.
Þingræður haldnar á Alþingi Íslendinga



Borist hefur svohljóðandi bréf: „Reykjavík, 28. febr. 1984. Ragnhildur Helgadóttir, 10. þm. Reykv., hefur í dag ritað mér á þessa leið: „Þar sem ég verð á næstunni erlendis í embættiserindum leyfi ég mér að óska þess, að 1. varaþm. Sjálfstfl. í Reykjavík, Guðmundur H. Garðarsson, taki sæti mitt á Alþingi á meðan.“ Þetta er yður, herra forseti, hér með tilkynnt. Ingvar Gíslason, forseti Nd.“ Guðmundur H. Garðarsson hefur setið áður á þessu þingi og býð ég hann velkominn á ný til starfa.